Ministrstvo za kmetijstvo, gozdarstvo in prehrano Republike Slovenije, Dunajska 22, 1000 Ljubljana (v nadaljnjem besedilu: MKGP), na podlagi 91. člena Uredbe o izvajanju ukrepa naložbe v osnovna sredstva in podukrepa podpora za naložbe v gozdarske tehnologije ter predelavo, mobilizacijo in trženje gozdarskih proizvodov iz Programa razvoja podeželja Republike Slovenije za obdobje 2014-2020 (Uradni list RS, št. 104/15, 32/16, 66/16, 14/17, 38/17, 40/17-popr., 19/18, 82/18, 89/20, 152/20, 121/21, 11/22, 155/22, 12/23, 50/23, 103/23 in 13/24; v nadaljnjem besedilu: Uredba), objavlja

**JAVNI RAZPIS ZA PODUKREP 5.2: Podpora za obnovo kmetijskega zemljišča in potenciala kmetijske proizvodnje, ki sta bila prizadeta zaradi naravnih nesreč, slabih vremenskih razmer in katastrofičnih dogodkov**

**1. OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa so v skladu z drugim odstavkom 90.i člena Uredbe naložbe kmetijskih gospodarstev v osnovna sredstva za primarno kmetijsko pridelavo, ki so bila poškodovana ali uničena zaradi poplav in zemeljskih plazov v avgustu 2023 (v nadaljnjem besedilu: poplave v avgustu 2023). |
| **Razpisana sredstva po sklopih:** | Višina razpisanih nepovratnih sredstev znaša 9.000.000 EUR, ki se razdelijo po naslednjih sklopih:   * sklop A v višini 2.000.000 EUR, na katerega vloži vlogo upravičenec, ki je nosilec kmetijskega gospodarstva, za katero je iz ocene škode razvidno, da ima škodo samo na kmetijskih zemljiščih, in z vlogo na javni razpis uveljavlja podporo za naložbo iz 3., 5., 6. ali 7. točke drugega odstavka 90.i člena Uredbe, * sklop B v višini 7.000.000 EUR, na katerega vloži vlogo upravičenec, ki je nosilec kmetijskega gospodarstva, za katero je iz ocene škode razvidno, da nima škode na kmetijskih zemljiščih ali ima škodo na kmetijskih zemljiščih in drugih osnovnih sredstvih, in uveljavlja podporo za naložbo iz 1., 2. ali 4. točke drugega odstavka 90.i člena Uredbe. |
| Sredstva se zagotavljajo iz proračunskih postavk MKGP, in sicer:   * 6.750.000 eurov iz proračunske postavke 241069 Program razvoja podeželja 2014–2020 – naravne nesreče 4.8.2023 EU, * 2.250.000 eurov iz proračunske postavke 241070 Program razvoja podeželja 2014–2020 – naravne nesreče 4.8.2023 slovenska udeležba.   Delež sredstev iz Evropskega kmetijskega sklada za razvoj podeželja znaša 75 odstotkov, delež sredstev iz proračuna Republike Slovenije pa znaša 25 odstotkov. |
| **Vrsta javnega razpisa:** | ZAPRTI |
| **Cilj podukrepa:** | Cilj podukrepa je obnova kmetijskega zemljišča in potenciala kmetijske proizvodnje, ki sta bila prizadeta zaradi naravne nesreče. |
| **Vloga na javni razpis:** | Vlogo na javni razpis v skladu z 92. členom Uredbe sestavlja prijavni obrazec s prilogami. |
| **Obdobje vlaganja vloge na javni razpis:** | Vložitev vloge na javni razpis poteka od 25. marca 2024 do vključno 22. maja 2024, do 14. ure. |
| **Obdobje upravičenosti stroškov:** | V skladu s šestim odstavkom 99. člena Uredbe so do podpore upravičeni stroški naložb, ki so nastali pred vložitvijo vloge na javni razpis, vendar ne pred 4. 8. 2023, do vložitve zadnjega zahtevka za izplačilo sredstev, ki se v skladu z enaindvajsetim odstavkom 102. člena Uredbe lahko vloži do 30. junija 2025.  V skladu z drugim odstavkom 99. člena Uredbe so do podpore upravičeni tudi splošni stroški iz 98. člena Uredbe, ki so neposredno povezani s pripravo in izvedbo naložbe, in so nastali od 1. januarja 2014 do vložitve zadnjega zahtevka za izplačilo sredstev. |
| **Informacije o javnem razpisu:** | Informacije o javnem razpisu so dostopne na naslednji povezavi: https://skp.si/aktualno/info-tocke. |

**2. NAMEN PODPORE IN VRSTE NALOŽB**

1. Predmet podpore so naložbe kmetijskih gospodarstev v osnovna sredstva za primarno kmetijsko pridelavo, ki so bila poškodovana ali uničena v poplavah v avgustu 2023, in sicer:

a) obnova gospodarskih poslopij in drugih objektov za kmetijsko dejavnost: ureditev in vzdrževanje objektov v skladu s predpisi, ki urejajo graditev objektov, in nakup pripadajoče opreme ter ureditev priključkov kmetijskega gospodarstva na objekte gospodarske javne infrastrukture;

b) nakup kmetijske mehanizacije;

c) agromelioracije na kmetijskih zemljiščih v skladu z zakonom, ki ureja kmetijska zemljišča, ter zakonom, ki ureja obnovo, razvoj in zagotavljanje finančnih sredstev;

č) nakup rejnih živali;

d) obnova trajnih nasadov;

e) postavitev oziroma obnova pašnikov in obor za rejo domačih živali oziroma gojene divjadi ter nakup pripadajoče opreme;

f) nakup in postavitev rastlinjakov, ki niso objekti, ter nakup pripadajoče opreme.

2. V skladu s tretjim odstavkom 90.i člena Uredbe primarna pridelava kmetijskih proizvodov pomeni proizvodnjo rastlinskih in živinorejskih proizvodov iz Priloge I Pogodbe o delovanju Evropske unije (Prečiščena različica Pogodbe o delovanju Evropske unije, UL C št. 202 z dne 7. 6. 2016, str. 47), brez nadaljnjih postopkov obdelave, ki bi spremenili naravo teh proizvodov, še zlasti pridelava, pobiranje in skladiščenje primarnih kmetijskih proizvodov ter njihova priprava s strani primarnih proizvajalcev za prvo prodajo prodajnim posrednikom ali predelovalcem. Prva prodaja primarnih kmetijskih proizvodov prodajnim posrednikom ali predelovalcem pomeni imeti na zalogi ali razstavljati z namenom prodaje, ponujati za prodajo, dobavljati, ter vse dejavnosti, s katerimi se proizvod pripravi za tako prvo prodajo. Kot priprava primarnih kmetijskih proizvodov za prvo prodajo se štejejo tudi njihovo čiščenje, luščenje, sortiranje, kratkotrajna zaščita pred gnitjem in pakiranje.

3. Vrsti naložb glede na velikost sta določeni v 90.m členu Uredbe, pri čemer je skupna priznana vrednost naložbe določena v 22. točki 2. člena Uredbe.

**3. UPRAVIČENEC**

Upravičenec do podpore je določen v 90.j členu Uredbe.

**4. ŠKODA V KMETIJSKI PROIZVODNJI**

Škoda v kmetijski proizvodnji je določena v 90.k členu Uredbe.

**5. POGOJI OB VLOŽITVI VLOGE NA JAVNI RAZPIS**

1. Upravičenec mora ob vložitvi vloge na javni razpis izpolnjevati splošne pogoje iz 100. člena Uredbe, razen pogojev iz 6., 9., 11. in 17. točke prvega odstavka 100. člena Uredbe, ter pogoj iz sedmega odstavka 100. člena Uredbe:

a) izpolnjevanje pogoja iz 13. točke prvega odstavka 100. člena Uredbe se izkazuje s prilogo »Uporaba naložbe tudi za druge namene«;

b) popis del in stroškov iz prve in druge alineje 14. točke prvega odstavka 100. člena Uredbe mora vsebovati podatke o vrsti dela in stroška, enoti mere, količini in obsegu del, vrednosti del brez DDV in vrednosti del z DDV.

2. Poleg pogojev iz prejšnje točke mora upravičenec izpolnjevati tudi pogoje iz 90.n člena ter pogoje iz prvega in drugega odstavka 94. člena Uredbe:

a) v skladu z 2. točko prvega odstavka 90.n člena Uredbe je zbirna vloga vložena v skladu z Uredbo o neposrednih plačilih iz strateškega načrta skupne kmetijske politike 2023-2027 za leto 2023 (Uradni list RS, št. 17/23, 63/23, 113/23 in 2/24; v nadaljnjem besedilu: Uredba o neposrednih plačilih);

b) izpolnjevanje pogoja iz 4. točke prvega odstavka 90.n člena Uredbe se izkazuje z opisom stanja pred naložbo in fotografijami zemljišča oziroma objekta, na katerem se bo izvajala naložba, iz katerih je razvidna celotna lokacija naložbe iz najmanj štirih zornih kotov. Poleg dokazil iz prejšnjega stavka, se v primeru novogradnje enostavnega objekta v skladu s predpisi, ki urejajo graditev objektov, vlogi na javni razpis priloži tudi izris tlorisa in prereza objekta, z navedbo konstrukcijskih elementov v merilu M 1:50 ali M 1:100;

c) izpolnjevanje pogoja iz 5. točke prvega odstavka 90.n člena Uredbe se izkazuje z dokazili iz prejšnje točke ter z dokumentacijo za pridobitev gradbenega dovoljenja za nezahtevni objekt v skladu s predpisi, ki urejajo graditev objektov;

č) izpolnjevanje pogoja iz 6. točke prvega odstavka 90.n člena Uredbe se izkazuje s fotografijami objekta in prostora, v katerem bo oprema nameščena, iz najmanj štirih zornih kotov, ter skico postavitve opreme v prostoru, v katerem bo oprema nameščena;

d) izpolnjevanje pogojev iz prvega odstavka 94. člena Uredbe se izkazuje s prilogo »Izjava upravičenca o že prejetih javnih sredstvih za iste upravičene stroške«;

e) zbirna vloga iz 3. točke pod a) drugega odstavka 90.n člena in zbirna vloga iz 9. in 10. točke 17. člena Uredbe je vložena v skladu z Uredbo o neposrednih plačilih.

3. Prilogi iz tega podpoglavja sta določeni v razpisni dokumentaciji.

**6. UPRAVIČENI IN NEUPRAVIČENI STROŠKI**

1. Upravičeni stroški so določeni v 90.l, 95. in 98. členu Uredbe.

2. Upravičeni stroški so določeni v Prilogi 2 Pravilnika o seznamu kmetijske in gozdarske mehanizacije ter katalogu stroškov kmetijske in gozdarske mehanizacije (Uradni list RS, št. 7/16, 31/19 in 157/21) in Pravilniku o katalogu stroškov in najvišjih priznanih vrednosti (Uradni list RS, št. 7/16, 38/16, 73/17, 31/19, 82/22 in 15/24) ter so navedeni v Seznamu upravičenih stroškov in najvišjih priznanih vrednosti za javni razpis, ki je Priloga razpisne dokumentacije (v nadaljnjem besedilu: Seznam upravičenih stroškov).

3. Kot tržno primerljiva ponudba iz šestega odstavka 95. člena Uredbe se šteje ponudba, če je upravičenec vsem potencialnim ponudnikom poslal enako povpraševanje z minimalnimi zahtevanimi lastnostmi blaga oziroma storitve, ponudba pa vsebuje vse minimalne zahtevane lastnosti blaga oziroma storitve, ki so bile navedene v povpraševanju.

4. Za uveljavljanje splošnih stroškov iz 98. člena Uredbe upravičenec vlogi na javni razpis priloži račune oziroma predračune.

5. Neupravičeni stroški so določeni v 96. členu Uredbe.

**7. MERILA ZA OCENJEVANJE VLOG**

1. Merila za ocenjevanje vlog na javni razpis so določena v 90.o, 93. in 93.a členu Uredbe ter v dokumentu »Merila za izbor operacij v okviru PRP 2014-2020«, ki je dostopen na spletni strani programa razvoja podeželja: <https://skp.si/wp-content/uploads/2024/02/Merila-za-izbor-operacij_17.sprememba_P.pdf>, in so podrobneje opredeljena v tem poglavju.

2. Med vlogami na javni razpis, ki dosežejo vstopni prag 15 odstotkov možnega števila točk, ki znaša 15 točk, se izberejo tiste, ki dosežejo višje število točk, do porabe razpisanih sredstev.

3. Ocenjevanje vlog bo temeljilo na podlagi elektronskega prijavnega obrazca in priloženih prilog ter podatkov iz uradnih evidenc. Če posamezno merilo ni izbrano ali se zanj ne predloži zahtevanih prilog, dokazil oziroma so priloge in dokazila neustrezna, se vloga na podlagi tega merila oceni z 0 točkami.

4. Podrobnejša merila in točkovnik za ocenjevanje vlog (velja za sklop A in sklop B javnega razpisa):

|  |  |  |
| --- | --- | --- |
| **Št.** | **MERILO** | **Maks. št. točk** |
| **1.** | **UGOTOVLJENA ŠKODA GLEDE NA VIŠINO STANDARDNEGA PRIHODKA (maksimalno št. točk 10)**  Ocenjuje se delež ugotovljene škode na osnovnih sredstvih za primarno kmetijsko pridelavo zaradi poplav v avgustu 2023, glede na višino standardnega prihodka kmetijskega gospodarstva. Delež ugotovljene škode je razviden iz Končne ocene škode na stvareh zaradi poplav in zemeljskih plazov avgusta 2023, določene v skladu z uredbo, ki ureja metodologijo za ocenjevanje škode (v nadaljnjem besedilu: ocena škode). Standardni prihodek je razviden iz registra kmetijskih gospodarstev (v nadaljnjem besedilu: RKG) na dan vložitve vloge na javni razpis. | **60** |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj trikratnika standardnega prihodka. | 60 |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj dvainpolkratnika in manj kot trikratnika standardnega prihodka. | 50 |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj dvakratnika in manj kot dvainpolkratnika standardnega prihodka. | 40 |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj enainpolkratnika in manj kot dvakratnika standardnega prihodka. | 30 |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj enkratnika in manj kot enainpolkratnika standardnega prihodka. | 20 |
|  | Kmetijsko gospodarstvo je imelo v poplavah v avgustu 2023 škodo na osnovnih sredstvih za primarno kmetijsko pridelavo v višini najmanj polkratnika in manj kot enkratnika standardnega prihodka. | 10 |
| **2.** | **NASLOV ALI SEDEŽ KMETIJSKEGA GOSPODARSTVA JE NA OBMOČJIH OMD (maksimalno št. točk 10)**  Ocenjuje se povprečno število točk na hektar, ki jih ima kmetijsko gospodarstvo, ki je razvrščeno v območje OMD v skladu s Pravilnikom o razvrstitvi kmetijskih gospodarstev v območja z omejenimi možnostmi za kmetijsko dejavnost (Uradni list RS, št. 34/23). Upoštevajo se podatki iz RKG na dan vložitve vloge na javni razpis. | **10** |
|  | Kmetijsko gospodarstvo prejme 500 točk ali več. | 10 |
|  | Kmetijsko gospodarstvo prejme od 450 do vključno 499 točk. | 8 |
|  | Kmetijsko gospodarstvo prejme od 350 do vključno 449 točk. | 6 |
|  | Kmetijsko gospodarstvo prejme od 250 do vključno 349 točk. | 4 |
|  | Kmetijsko gospodarstvo prejme od 150 do vključno 249 točk. | 2 |
|  | Kmetijsko gospodarstvo prejme do vključno 149 točk. | 1 |
| **3.** | **VKLJUČENOST V INTERVENCIJO EKOLOŠKO KMETOVANJE, INTERVENCIJO V OKVIRU SHEME ZA OKOLJE IN PODNEBJE, INTERVENCIJO V OKVIRU KMETIJSKO-OKOLJSKA PLAČILA ALI INTERVENCIJO DOBROBIT ŽIVALI IZ STRATEŠKEGA NAČRTA, KI UREJA SKUPNO KMETIJSKO POLITIKO ZA OBDOBJE 2023–2027** | **20** |
| **3.1** | **VKLJUČENOST V INTERVENCIJO EKOLOŠKO KMETOVANJE (maksimalno št. točk 8)**  Točke na podlagi tega merila se dodelijo upravičencu, ki je vključen v izvajanje intervencije ekološko kmetovanje (v nadaljnjem besedilu: intervencija EK) iz Uredbe o plačilih za okoljske in podnebne obveznosti, naravne ali druge omejitve ter Natura 2000 iz strateškega načrta skupne kmetijske politike 2023–2027 (Uradni list RS, št. 34/23, 107/23 in 124/23; v nadaljnjem besedilu: Uredba o plačilih za okoljske obveznosti). Upoštevajo se podatki iz zbirne vloge za leto 2023. | **8** |
|  | Kmetijsko gospodarstvo upravičenca je bilo v letu 2023 vključeno v izvajanje intervencije EK na najmanj 50 odstotkih vseh kmetijskih površin v uporabi na kmetijskem gospodarstvu. | 8 |
|  | Kmetijsko gospodarstvo upravičenca je bilo v letu 2023 vključeno v izvajanje intervencije EK na najmanj 20 odstotkih in manj kot 50 odstotkih vseh kmetijskih površin v uporabi na kmetijskem gospodarstvu. | 4 |
| **3.2** | **VKLJUČENOST V INTERVENCIJO KMETIJSKO-OKOLJSKO-PODNEBNA PLAČILA (maksimalno št. točk 4)**  Točke na podlagi tega merila se dodelijo upravičencu, ki je vključen v izvajanje najmanj ene operacije iz naslova intervencije kmetijsko-okoljska-podnebna plačila – podnebne spremembe (v nadaljnjem besedilu: intervencija KOPOP\_PS), intervencije kmetijsko-okoljska-podnebna plačila – naravni viri (v nadaljnjem besedilu: intervencija KOPOP\_NV), oziroma intervencije kmetijsko-okoljska-podnebna plačila – biotska raznovrstnost in krajina (v nadaljnjem besedilu: KOPOP\_BK) iz Uredbe o plačilih za okoljske obveznosti. Upoštevajo se podatki iz zbirne vloge za leto 2023. | **4** |
|  | Kmetijsko gospodarstvo upravičenca je bilo v letu 2023 vključeno v izvajanje najmanj treh operacij iz naslova intervencije KOPOP\_PS, KOPOP\_NV oziroma KOPOP\_BK. | 4 |
|  | Kmetijsko gospodarstvo upravičenca je bilo v letu 2023 vključeno v izvajanje dveh operacij iz naslova intervencije KOPOP\_PS, KOPOP\_NV oziroma KOPOP\_BK. | 2 |
|  | Kmetijsko gospodarstvo upravičenca je bilo v letu 2023 vključeno v izvajanje ene operacije iz naslova intervencije KOPOP\_PS, KOPOP\_NV oziroma KOPOP\_BK. | 1 |
| **3.3** | **VKLJUČENOST V INTERVENCIJO SHEMA ZA PODNEBJE IN OKOLJE (maksimalno št. točk 4)**  Točke na podlagi tega merila se dodelijo upravičencu, ki je vključen v izvajanje najmanj ene sheme iz intervencije shema za podnebje in okolje iz Uredbe o neposrednih plačilih (v nadaljnjem besedilu: intervencija SOPO). Upoštevajo se podatki iz zbirne vloge za leto 2023. | **4** |
|  | Nosilec kmetijskega gospodarstva je bil v letu 2023 vključen v izvajanje najmanj šestih shem iz naslova intervencije SOPO. | 4 |
|  | Nosilec kmetijskega gospodarstva je bil v letu 2023 vključen v izvajanje štirih ali petih shem iz naslova intervencije SOPO. | 3 |
|  | Nosilec kmetijskega gospodarstva je bil v letu 2023 vključen v izvajanje dveh ali treh shem iz naslova intervencije SOPO. | 2 |
|  | Nosilec kmetijskega gospodarstva je bil v letu 2023 vključen v izvajanje ene sheme iz naslova intervencije SOPO. | 1 |
| **3.4** | **VKLJUČENOST V INTERVENCIJO DOBROBIT ŽIVALI (maksimalno št. točk 4)**  Točke na podlagi tega merila se dodelijo upravičencu, ki se je v letu 2023 vključil v izvajanje intervencije dobrobit žival (v nadaljnjem besedilu: intervencija DŽ) iz Uredbe o intervenciji dobrobit živali za leto 2023 (Uradni list RS, št. 166/22 in 113/23). Upoštevajo se podatki iz zbirne vloge za leto 2023. | **4** |
|  | Nosilec kmetijskega gospodarstva je bil v letu 2023 vključen v izvajanje intervencije DŽ. | 4 |
| **4.** | **ZAVAROVANJE OSNOVNIH SREDSTEV ZA PRIMARNO KMETIJSKO DEJAVNOST ZA RIZIKO POPLAVE**  Točke na podlagi tega merila se dodelijo upravičencu, ki vlogi na javni razpis priloži z zavarovalnico sklenjeno zavarovalno polico za osnovna sredstva, ki so bila uničena ali poškodovana zaradi poplav v avgustu 2023. | **10** |
|  | Upravičenec je vlogi na javni razpis priložil z zavarovalnico sklenjeno zavarovalno polico za osnovna sredstva, ki so bila uničena ali poškodovana zaradi poplav v avgustu 2023. | **10** |

**8. FINANČNE DOLOČBE**

Finančne določbe so v 90.š členu Uredbe.

**9. VLOGA IN POSTOPEK ZA DODELITEV SREDSTEV**

1. Vlaganje vloge na javni razpis in postopek za dodelitev sredstev sta določena v 91., 92., 93. in 93.b členu Uredbe.

2. V skladu s šestim odstavkom 91. člena Uredbe je javni razpis strukturiran v dva sklopa glede na vrsto upravičenca, in sicer:

* sklop A, na katerega vloži vlogo upravičenec, ki je nosilec kmetijskega gospodarstva, za katero je iz ocene škode razvidno, da ima škodo samo na kmetijskih zemljiščih, in z vlogo na javni razpis uveljavlja podporo za naložbo iz 3., 5., 6. ali 7. točke drugega odstavka 90.i člena Uredbe,
* sklop B, na katerega vloži vlogo upravičenec, ki je nosilec kmetijskega gospodarstva, za katero je iz ocene škode razvidno, da nima škode na kmetijskih zemljiščih ali ima škodo na kmetijskih zemljiščih in drugih osnovnih sredstvih, in uveljavlja podporo za naložbo iz 1., 2. ali 4. točke drugega odstavka 90.i člena Uredbe.

3. V skladu s 60. členom Uredbe 1306/2013/EU Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL L št. 347 z dne 20. 12. 2013, str. 549), zadnjič spremenjene z Izvedbeno uredbo Komisije (EU) 2023/1509 z dne 20. julija 2023 o odstopanju za leto 2023 od člena 75(1), tretji pododstavek, Uredbe (EU) št. 1306/2013 Evropskega parlamenta in Sveta, v zvezi s stopnjo predplačil za ukrepe za razvoj podeželja na površino in živali (UL L št. 184 z dne 21. 7. 2023, str. 19) se vloga na javni razpis oziroma zahtevek za izplačilo sredstev zavrneta, če se ugotovi, da je upravičenec umetno ustvaril pogoje za izpolnitev zahtev za pridobitev oziroma izplačilo podpore, tako ustvarjeni pogoji pa niso v skladu s cilji podukrepa podpora za obnovo kmetijskega zemljišča in potenciala kmetijske proizvodnje, ki sta bila prizadeta zaradi naravnih nesreč, slabih vremenskih razmer in katastrofičnih dogodkov.

**10. VLAGANJE ZAHTEVKA ZA IZPLAČILO SREDSTEV TER ZAHTEVKA ZA PREDPLAČILO**

1. Pogoji ob vložitvi zahtevka za izplačilo sredstev so določeni v 90.p in 102. členu Uredbe, razen pogojev iz 10. točke šestega odstavka, dvanajstega odstavka in dvajsetega odstavka 102. člena Uredbe:

a) izpolnjevanje pogoja iz 2. točke šestega odstavka 102. člena Uredbe se izkazuje s prilogo »Izjava o neizterljivosti DDV«;

b) izpolnjevanje pogoja iz 6. točke šestega odstavka 102. člena Uredbe se izkazuje s prilogo »Kontrolni list za preveritev skladnosti izvedbe postopka oddaje javnega naročila glede na določbe zakona o javnem naročanju – ZJN 3«;

c) izpolnjevanje pogoja iz 9. točke šestega odstavka 102. člena Uredbe se izkazuje s prilogo »Izjava upravičenca o prejetih javnih sredstvih za iste upravičene stroške«;

č) namenska raba naložbe oziroma dela naložbe iz 11. točke šestega odstavka 102. člena Uredbe pomeni, da je naložba namenjena kmetijski dejavnosti;

d) izpolnjevanje pogojev iz 12. točke šestega odstavka 102. člena Uredbe se izkazuje z najmanj tremi fotografijami, ki potrjujejo izvedbo podprte naložbe oziroma dela naložbe, ki predstavlja zaokroženo tehnološko celoto, ter s fotografijami plakata, nalepke, začasnega panoja, obrazložitvene table ali stalne obrazložitvene table, iz katerih je razvidna označitev vira sofinanciranja v skladu z osemnajstim odstavkom 102. člena Uredbe;

e) v skladu z enaindvajsetim odstavkom 102. člena Uredbe je rok za vložitev zadnjega zahtevka za izplačilo sredstev 30. junij 2025.

2. Zahtevek za predplačilo se vloži v skladu s 105. členom Uredbe in 83. členom Zakona o obnovi, razvoju in zagotavljanju finančnih sredstev (Uradni list RS, št. 131/2023). Podrobnejši postopek glede zavarovanja predplačila z bančno garancijo v skladu z osmim odstavkom 105. člena Uredbe je opredeljen z Uredbo o izvajanju sistema varščin za izpolnitev obveznosti, povezanih z ukrepi kmetijske tržno-cenovne politike (Uradni list RS, št. 52/09) in IV. poglavjem Delegirane Uredbe Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L št. 255 z dne 28. 8. 2014, str. 18), zadnjič spremenjene z Delegirano uredbo Komisije (EU) 2021/1336 z dne 2. junija 2021 o spremembi Delegirane uredbe (EU) št. 907/2014 glede finančnega upravljanja (UL L št. 289 z dne 12. 8. 2021).

3. Priloge iz 1. točke tega poglavja so določene v razpisni dokumentaciji.

**11. OBVEZNOSTI PO ZADNJEM IZPLAČILU SREDSTEV**

Obveznosti upravičenca po zadnjem izplačilu sredstev so določene v 90.r in 106. členu Uredbe.

**12. OBJAVA PODATKOV O UPRAVIČENCIH IN VARSTVO OSEBNIH PODATKOV**

1. Objava podatkov o upravičencih, ki so prejeli sredstva, je določena v 107. členu Uredbe.

2. V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov, UL L št. 119 z dne 4. 5. 2016, str. 1), so informacije za posameznike, katerih osebne podatke bo obdelovala Agencija Republike Slovenije za kmetijske trge in razvoj podeželja (v nadaljnjem besedilu: ARSKTRP), objavljene na spletišču ARSKTRP.

**13. IZVEDBA KONTROLE IN NEIZPOLNJEVANJE OBVEZNOSTI TER VIŠJA SILA IN IZJEMNE OKOLIŠČINE**

1. Izvedba kontrole in sankcije za neizpolnitev oziroma kršitev obveznosti so določene v 108. členu Uredbe.

2. Višja sila in izjemne okoliščine so določene v 109. členu Uredbe.

Mateja Čalušić

ministrica